羅浮即景
作者：孫欽臣
朝代：宋

paragraphs: 巨鰲掀釣去，何代泛蓬瀛。
百里風光積，崇朝香氣橫。
盤根爭聳拔，峻嶺共崢嶸。
繖蓋千重出，笙竽萬籟聲。
望高南鎮越，勢遠北歸溟。
澗險難窮路，花多不記名。
寒流飛白練，怪石疊蒼瓊。
雨向山腰下，雲從洞口生。
喬松隨歲古，異卉逐時榮。
近逼天風冷，遥瞻海日明。
淡烟輕糾素，修蔓密垂纓。
泉湧知無盡，崖危訝欲傾。
深沈宜造化，頃刻變陰晴。
遊客逢巖住，歸僧带月行。
更尋應有分，再到已忘情。
但恐看難遍，須知畫不成。
惜哉居絕域，不得視公卿。